**Nyárádi Közös Önkormányzati Hivatal**

8512 Nyárád, Kossuth utca 1.

Tel/Fax:89/340-512 E-mail: [nyarad@globonet.hu](mailto:nyarad@globonet.hu)

Szám: 514/2016.

***Átfogó értékelés***

***Nyárád Község Önkormányzat 2015. évi***

***gyermekjóléti- és gyermekvédelmi tevékenységéről***

A Gyermekek védelméről és a gyámügyi igazgatásról szóló, többszörösen módosított 1997. évi XXXI. tv. 96. §. (6) bekezdésében foglaltak szerint a helyi önkormányzat a gyermekjóléti- és gyermekvédelmi feladatainak ellátásáról minden év május 31-éig átfogó értékelést készít, melyet a Képviselő-testület megtárgyal.

Az átfogó értékelés tartalmi követelményeit a 149/1997. (IX. 10.) Korm. rendelet 10. számú melléklete határozza meg.

1. **A település demográfiai mutatói**

A település lakónépessége 2015. december 31-i állapot szerint 981 fő, melynek korcsoportos megoszlása az alábbiak szerint alakul:

|  |  |
| --- | --- |
| 0-3 évesek | 37 fő |
| 4-6 évesek | 18 fő |
| 7-14 évesek | 84 fő |
| 15-18 évesek | 57 fő |
| 19-60 évesek | 557 fő |
| 60 éven felüliek | 228 fő |

1. **Az önkormányzat által nyújtott pénzbeli, természetbeni ellátások biztosítása**

*Rendszeres gyermekvédelmi kedvezmény*

A tárgyévben átlagosan 57 személy volt jogosult ezen ellátásra, kérelem elutasítására nem került sor.

A rendszeres gyermekvédelmi kedvezményben részesülők évente két alkalommal 5.800,- Ft/fő összegben természetbeni ellátásként Erzsébet utalvány formájában támogatásban részesültek. Erre a célra augusztus és november hónapban is 56-57 fő részére (324.800,- Ft és 330.600,- Ft) összesen: 655.400,- Ft összegben került támogatás nyújtás utalvány formájában.

Az önkormányzatnál tárgyévben óvodáztatási támogatás iránti kérelmet nem nyújtottak be.

*Rendkívüli gyermekvédelmi támogatás*

2015. évben az önkormányzathoz ilyen tárgyú kérelem nem érkezett be.

*Gyermekétkeztetés megoldásának módja*

A településen élő általános iskoláskorú gyermekek az étkeztetést – mivel helyben nem működik alapfokú oktatási intézmény – a beíratás helye szerinti nevelési-oktatási intézményekben veszik igénybe.

Az óvodások az önkormányzat által üzemeltetett konyháról veszik igénybe a szolgáltatást.

1. **Az önkormányzat által biztosított személyes gondoskodást nyújtó ellátások bemutatása**

*Gyermekjóléti Szolgálat*

Nyárád Község Önkormányzata a gyermekjóléti szolgáltatásokat a Pápakörnyéki Önkormányzatok Feladatellátó Intézménye útján látja el.

A Gyermekjóléti Szolgálat 2015. évi tevékenységéről GY-213/2016. számon elkészítette beszámolóját, melyet a Képviselő-testület 2016. május 2. napján megtartott ülésén megtárgyalt és a 13/2016. (V. 02.) számú határozatával elfogadott.

*Gyermekek napközbeni ellátása*

A gyermekek napközbeni ellátásának megszervezése a beíratás helye szerinti általános iskolák keretein belül valósul meg. Az óvodai ellátás 2012. szeptember 1-től a Dákai Székhelyű Közös Fenntartású Napközi-Otthonos Óvoda 8512 Nyárád, Arany J. u. 58 szám alatt működő Nyárádi Tagóvodájában történik. A községből a beíratott óvodások létszáma 2015. évben 15 fő volt.

*Gyermekek átmeneti gondozása*

A helyettes szülői feladatok ellátására Nyárád Község Önkormányzata 1999. december 1. napjától megállapodást kötött egy helyi lakossal és házastársával. Pápadereske Község Önkormányzata a helyettes szülői szolgáltatás biztosítására feladat-ellátási megállapodással csatlakozott az önkormányzathoz.

A helyettes szülő 2014. novemberében bejelentette, hogy a feladatot a továbbiakban nem kívánja ellátni és kérte jogviszonya megszüntetését, amelyet a képviselő-testület 2014. november 27. napján tartott ülésén jóváhagyott.

1. **Jegyzői hatáskörben tett gyámhatósági intézkedések**

Jogszabályváltozás következményeként 2013. év január 1-től a gyámhatósági feladatok jegyzői hatáskörből átkerültek a Veszprém Megyei Kormányhivatal Pápai Járási Hivatal Járási Gyámhivatalához.

Gyámhivatali eljárás során felkérésre ügyintézőnk 3 esetben végzett környezettanulmányozást kiskorú családba fogadásának felülvizsgálata ügyében és adott tájékoztatást rendszeres gyermekvédelmi kedvezmény folyósításával kapcsolatban.

1. **A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatai**

A jegyzői hatáskörbe tartozó gyámhatósági és gyermekvédelmi területen végzett tevékenység vonatkozásában tárgyévben ellenőrzés nem történt.

1. **Jövőre vonatkozó javaslatok, célok meghatározása**

Önkormányzatunk biztosítja fiataljaink számára az ingyenes és kulturált szabadidő eltöltésének lehetőségét. A községben 2011. év elején megkezdte működését az Ifjúsági Közösségi Színtér (IKSZT), mely lehetőséget biztosít a település minden korosztálya számára a szabadidő hasznos eltöltésére. A Közösségi Házban az elmúlt évben is lehetőség volt a településen 2006. április 1. napjától működő e-Magyarország Pont Internet szolgáltatás eléréshez, valamint szintén az IKSZT épületében működő könyvtár is a község lakosainak biztosította a hasznos szabadidő eltöltését. A Közösségi Ház egész év folyamán (vasárnap kivételével) minden nap nyitva állt a község lakossága számára, ahol sportprogramokon, képzőművészeti szakkörökön, kézműves foglalkozásokon, különböző témákban szervezett előadásokon vehettek részt a gyermekek és az érdeklődő felnőttek egyaránt.

Településünkön az egyéb napközbeni ellátási formák - bölcsőde, családi napközi, házi gyermekfelügyelet - megszervezéséről az önkormányzat részben anyagi forrásainak szűkössége, részben a kereslet hiánya miatt - belátható időn belül - nem tud gondoskodni.

A gyermekek átmeneti otthonát, illetve a családok átmeneti otthonát önkormányzatunk 2015-ben nem tudta, és előreláthatóan az elkövetkezendő években sem tudja létrehozni, ugyanis erre anyagi eszközeink sem adnak módot, továbbá az igénybevétel gyakorisága sem indokolja.

1. **Bűnmegelőzési koncepció főbb pontjainak bemutatása**

Településünk Pápadereske Község Önkormányzatával közösen készítette el a bűnmegelőzési és közbiztonsági koncepcióját.

A koncepció általános, hosszú távú célja a két település alacsony szintű bűnügyi fertőzöttségének megőrzése, a közbiztonság további szilárdítása. A bűnözés holdudvarát képező devianciák visszaszorítása, a társadalmi kihívásokkal megküzdeni tudó ifjúság kinevelése, a bűnözés jelenségeit jól ismerő és azzal egy optimális szinten együtt élni tudó lakosság meghatározóvá válása. Középtávú célja a közösségi bűnmegelőzés rendszerének kiépítése a településen. Partnerségi viszony megteremtése az önkormányzat, az illetékes rendészeti szervek, helyi intézményi struktúra, gazdasági élet helyi szereplői, lakossági- civil szerveződések és a lakosság minél szélesebb rétege között.Rövidtávú célja az önkormányzatok bűnmegelőzési és közbiztonsági koncepciójának elfogadása, az önkormányzatok képviselő-testületein belül a bűnmegelőzésért felelős személy kijelölése, foglalkoztatása, illetve ezen személyekből a kettő község e szakterületen működő közös tanácsadó testületének a felállítása.

A koncepció prioritásai:

* A közterület rendjének fenntartása.
* A gyermek és fiatalkori bűnözés csökkentése. Az említett korosztály célirányos, preventív nevelésével a bűnözés utánpótlási bázisának csökkentése.
* A droghasználat és kábítószer-bűnözés kezelése, megelőzése érdekében a rendőrség feladata a kínálatcsökkentés, míg a prevenció többi szereplőjének a kereslet csökkentését célzó tevékenységeket, programokat kell működtetnie.
* A családon belüli erőszak megelőzése, megtörtént esetek megfelelő kezelése. Erőszakos családban felnövekvő gyermekben az erőszakra való hajlam átöröklődik. Nem egyértelmű még a nők egyenjogúsága a hétköznapok szintjén. Él még a több száz éves beidegződés, melynek értelmében a házasság, az együttélés felhatalmazza a férfit, hogy szabadon rendelkezzen asszonyával. Növelni kell a helyi közösség szolidaritását az áldozatokkal.
* Az idős, egyedül élők fokozott védelme, biztonságuk növelése.
* Az áldozattá válás megelőzése, áldozatsegítés, az áldozat kompenzációja.
* A településen fellelhető kedvezőtlen tendenciák megállítása.
* Az idegenforgalom nemkívánatos jelenségeinek visszaszorítása, illetve a kikapcsolódás legális területeit kereső turisták biztonságának fokozása.

*A gyermek és fiatalkori bűnözés csökkentése, ifjúságvédelem*

A településen élő gyermek- és fiatalkorúak nem követtek el bűncselekményeket 2015. évben, hogy ezen eredményeket tartani tudjuk, javítani kell a rendőrkapitányság, azon belül is elsősorban a körzeti megbízott, a családsegítő és gyermekjóléti szolgálat munkatársa, a gyámhatóság, a védőnői hálózat és az iskolák vezetése közti együttműködést, melyeket folyamatosan be kell vonni a megelőzési munkába. A prevenciós tevékenység során elsősorban a halmozottan hátrányos helyzetűekre, a veszélyeztetett gyermek- és fiatalkorúakra kell koncentrálni.

*Droghasználat és kábítószer-bűnözés csökkentése*

Településeinken törekedni kell a droghasználat mértékének felmérésére, a fiatalok droghasználati szokásainak feltérképezésére, s ez alapján lehet meghatározni a beavatkozások módját. Iskolai és egyéb preventív célú szabadidős programok kellenek, fontos a szabadidő értelmes eltöltésének megteremtése és ennek elfogadtatása. El kell érni, hogy prevenció címén, ne a drogokról kapjon az ifjúság tájékoztatást, hanem a fogyasztás alternatíváját, a legális örömforrásokat mutassuk be nekik.

1. **Az önkormányzat és a civil szervezetek közötti együttműködés**

Településünkön civil szerveződés nem működik. A közeli Pápa városban működő civil szervezetek tevékenységét elsősorban a falunapi, gyermeknapi szabadidős programok lebonyolításában vesszük igénybe.

Kérem a Tisztelt Képviselő-testületet, hogy az átfogó értékelésben foglaltakat megtárgyalni, és a benne foglaltakat jóváhagyni szíveskedjék.

Nyárád, 2016 április 27.

Kovács Erika

jegyző